钦定古今图书集成/理学汇编/文学典/第195卷 > 《上高长史述和诗启》前人
## 钦定古今图书集成/理学汇编/文学典/第195卷 > 《上高长史述和诗启》前人

某启：近于录事参军杜延昌处，伏见公《秋月》，遥想《洛
城。十韵》之作，曲中之妙，传乎郢客之声；天下之珍，得
自隋侯之掌。凤鸣六吕，龙文九光，骇属奇观，相趋动
色。若乃政理馀隙，翱翔多暇，临八水之高秋，企三河
之上国。衣冠济济，入青琐而步丹墀；车马喧喧，下铜
衢而赴金谷。人物仙舟之会，风尘侠窟之游，莫不属
想心目，托情谣咏。九回灵府，遥驰雨露之郊；千里神
畿，近接风云之思。雕文将锦锈同美，惠气与芝兰等馥。用悬秦肆，迥轻吕氏之金；持入周京，即贵洛阳之
纸。足使两都宾主，羞谈翰墨；二陆兄弟，耻论词赋。死
者可作，贾生为入室之徒；来者难诬，潘子得扶轮之
地。某学异通敏，才非沉郁。刀笔为吏，趋驰之岁月已
多；黼藻成文，雅颂之风流尚缺。平原从者，终惭入楚
之游；阙里门人，空积后陈之叹。徒以夙承光彩，早延
提拂，曾将薄技见知，思以庸音自效。辄忘固陋，敢有
和歌，登卞肆而论宝，入夔门而抚节，拟托非伦，揣摩
增䩄。谨启。